I. Mikloš, podpredseda vlády a minister financií SR: (2003-10-21):
Z. Martináková, podpredsedníčka NR SR: Ďakujem, pán minister. Dávam slovo spravodajcovi z navrhnutého gestorského výboru, z výboru pre financie, rozpočet a menu, pánovi poslancovi Imrichovi Hamarčákovi. I. Hamarčák, poslanec: Vážená pani predsedajúca, vážený pán minister, kolegyne, kolegovia. Dovoľte mi, aby som v zmysle zákona Národnej rady o rokovacom poriadku vystúpil k vládnemu návrhu zákona, ktorým sa mení a dopĺňa zákon Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov a ktorým sa menia a dopĺňajú niektoré ďalšie zákony, tlač 418, ako spravodajca Výboru Národnej rady pre financie, rozpočet a menu. Uvedený návrh zákona bol doručený poslancom Národnej rady v stanovenej lehote, čím boli splnené podmienky určené § 71 ods. 1 zákona Národnej rady Slovenskej republiky o rokovacom poriadku, t. j. doručenie návrhu najmenej 15 dní pred schôdzou Národnej rady. Predseda Národnej rady posúdil uvedený návrh podľa § 70 ods. 1 zákona o rokovacom poriadku a podľa legislatívnych pravidiel zaradil ho na rokovanie 18. schôdze Národnej rady Slovenskej republiky. Ako spravodajca v prvom čítaní si osvojujem stanovisko, že predmetný návrh spĺňa po formálno-právnej stránke všetky náležitosti návrhu zákona uvedené v § 67 a 68 zákona o rokovacom poriadku ako aj náležitosti určené v legislatívnych pravidlách. Z hľadiska vecného zastávam stanovisko, že predložený návrh zákona rieši závažnú problematiku, ktorú je potrebné upraviť spôsobom, ako sa navrhuje v predmetnom návrhu. Tento zákon je súčasťou balíka zákonov, ktoré by mali upraviť daňovú reformu. Vážená pani predsedajúca, prosím, otvorte rozpravu. Z. Martináková, podpredsedníčka NR SR: Ďakujem, pán poslanec. Otváram všeobecnú rozpravu. Písomne sa neprihlásil do rozpravy žiaden z poslancov. Otváram možnosť ústne sa prihlásiť. Pán poslanec Maxon chce vystúpiť v rozprave. Uzatváram možnosť hlásiť sa do rozpravy s ďalšími príspevkami. Pán poslanec Maxon, nech sa páči. M. Maxon, poslanec: Ďakujem pekne za slovo. Vážená pani podpredsedníčka, vážený pán minister financií, vážený pán spravodajca. Po prvé musím skonštatovať, že vôbec som nerozumel, keď ste prednášali tú spravodajskú správu, nie z hľadiska obsahu, ale ten zvuk bol taký slabý, že som nepočul, a dôvod, prečo som sa prihlásil do rozpravy, je len praktický. Neviem, či bude tento návrh zákona pridelený aj pôdohospodárskemu výboru a v predchádzajúcom rokovaní som nezaregistroval, že pôdohospodárskemu výboru nebol pridelený návrh zákona o dani z príjmu, čo som nepovažoval za celkom správe. Na druhej strane platí argument, že som mal ten návrh predložiť včas, takže teraz sa včas uchádzam o vašu podporu a prosím, aby tento návrh zákona bol pridelený aj pôdohospodárskemu výboru. K vecnému zameraniu zákona vystúpim v druhom čítaní a myslím si, že s pozmeňujúcimi návrhmi, ktoré tento vládny návrh zákona skvalitnia. Ďakujem pekne. Z. Martináková, podpredsedníčka NR SR: Ďakujem, pán poslanec. Vyhlasujem všeobecnú rozpravu k tomuto bodu programu za skončenú. Prerušujem rokovanie o tomto bode programu. Budeme pokračovať prvým čítaním o vládnom návrhu zákona, ktorým sa mení a dopĺňa zákon č. 431/2002 Z. z. o účtovníctve. Vládny návrh zákona ste dostali ako tlač 421, návrh na jeho pridelenie na prerokovanie výborom máte v rozhodnutí pod č. 416. Prosím, pán podpredseda vlády a minister financií, aby ste vládny návrh zákona odôvodnili.